Virallinen lehti nro C 174 , 08/06/1998 s. 0052



KIRJALLINEN KYSYMYS E-3398/97 neuvostolle esittäjä(t): Amedeo Amadeo (NI) (28. lokakuuta 1997) Aihe: Ihmisoikeudet Algeriassa Veri on jälleen vuotanut Algeriassa. Aseistautuneet joukot surmasivat sunnuntain 28. syyskuuta ja maanantain 29. syyskuuta 1997 välisenä yönä yli 60 ihmistä Bliden alueella maan länsiosassa 50 kilometriä Algerista ja kahdella alueella Algerin länsiosassa. Paikallislehtien uutiset ovat värisyttäviä. Esimerkiksi päivälehti ¨Liberté¨ kirjoittaa, että ¨lapsen pää löytyi erään talon katolta¨. Kansainvälisen yhteisön suurin saavutus on ollut sen ymmärtäminen, että ihmisoikeuksilla ei ole rajoja. Kun lisäksi kansalaisoikeuksia rikotaan raa'asti ja kun tilanne on huonontunut, kuten Algeriassa, niin ei voida enää puhua ¨sisäasioista¨. Ottaen huomioon, että kansainvälisellä yhteisöllä on kiistaton vastuu, niin eikö neuvosto katso, että Algerian hallituksen kanssa olisi ryhdyttävä keskustelemaan maan siviiliväestön murhan lopettamisesta? Vastaus (9. maaliskuuta 1998) Neuvosto ilmaisi 26. tammikuuta 1998 pidetyssä istunnossa olevansa tyytyväinen vierailuun, jonka ministeritroikka oli tehnyt Algeriaan 19. ja 20. tammikuuta 1998. Vierailu osoitti selvästi, että Euroopan unioni on syvästi huolestunut Algerian tilanteesta. Euroopan unionin kansat tuntevat voimakasta myötätuntoa algerialaisia kohtaan ja toivovat, että Algerian kansan kärsimys pian loppuu. Neuvosto tuomitsi edelleen voimakkaasti kaikki terroriteot ja silmittömän väkivallan. Neuvosto vahvisti toistamiseen, että unioni on sitoutunut tutkimaan asiaa edelleen. Troikan vierailua on pidettävä merkittävänä askeleena kohti Algerian hallituksen kanssa käytävää laaja-alaista vuoropuhelua, jonka aloitti ulkoasiainministeri Ahmed Attafin vierailu Luxemburgiin marraskuussa. Kyseinen vuoropuhelu on nyt entistä tärkeämpää ja kiireellisempää. EU:n ja Algerian assosiaatiosopimusta koskevien neuvottelujen edistymisestä olisi hyötyä vuoropuhelun jatkamiselle. Neuvosto toivoi, että voimakkaasti lisääntynyt kansainvälinen huolestuneisuus ja tuki vaikuttaisi siihen, että Algerian hallituksen olisi helpompi yrittää ratkaista terroristiongelma. Neuvosto pahoitteli, että humanitaarisen avun tarjouksia ei ole otettu vastaan, mutta sopi pitävänsä ne voimassa siltä varalta, että Algerian viranomaiset katsovat tarkoituksenmukaiseksi naapuriavun vastaanottamisen. Neuvosto kehotti Algerian hallitusta suurempaan avoimuuteen tilanteessa, jossa terroristijoukot jatkavat raukkamaisesti raakoja hyökkäyksiä viattomia siviilejä kohtaan. Neuvosto pahoitteli, että Algerian viranomaiset eivät ole katsoneet voivansa suoda esteetöntä pääsyä kansainvälisille järjestöille, valtioista riippumattomille järjestöille ja tiedotusvälineille. Neuvosto toivoi, että Algerian viranomaiset voisivat ottaa vastaan Yhdistyneiden Kansakuntien edustajien vierailun lähitulevaisuudessa. Neuvosto kehottaa edelleen Algerian viranomaisia harkitsemaan uudelleen näitä kysymyksiä ei ainoastaan EU:n lähestymistavan pohjalta, vaan myös kyseisen lähestymistavan saaman kansainvälisen tuen pohjalta. Edustuksellisten demokraattisten laitosten ja oikeuslaitoksen aseman vahvistaminen auttaa eristämään ja heikentämään niitä, jotka pyrkivät poliittiseen muutokseen väkivallan avulla. Neuvosto kannustaa näin ollen Algerian ja Euroopan parlamenttien jäseniä tiiviimpään yhteydenpitoon. Euroopan parlamentin edustajien tuleva vierailu on tärkeä askel tässä yhteydessä. Neuvosto odottaa kiinnostuneena Algerian ulkoasiainministerin ja puheenjohtajavaltion uutta tapaamista laaja-alaisen vuoropuhelun jatkamiseksi. Tähän vuoropuheluun liittyen neuvosto vahvisti unionin ja sen jäsenvaltioiden halukkuuden keskustella kaikista kysymyksistä ja ehdotuksista, joita Algerian viranomaiset mahdollisesti haluavat ottaa esille, terrorismin vastainen taistelu mukaan luettuna.